## HANKEDOKUMENT

## Riigimetsa Majandamise Keskus (edaspidi Hankija) teeb ettepaneku esitada pakkumus avatud hankemenetluses „Kliendiportaali ja puidumüügi keskkond“ (viitenumber 301632, DHS 1-47.3531) hanke alusdokumentides (RHAD) esitatud tingimustel.

1. **ÜLDINFO**
   1. Kõik RHAD täiendavad üksteist. Mistahes dokumendis sätestatud kohustus, tingimus või nõue on pakkujale kohustuslik. RHAD koosnevad kõigist eRHRis käesoleva hanke raames avaldatud ja viidatud dokumentidest. Erinevuste korral hanketeates ja teistes RHADs esitatud teabe vahel lähtutakse hanketeates esitatust. Samuti, kui huvitatud isik ei ole esitanud hankemenetluse käigus küsimusi RHADs avastatud vastuolude, ebaselguste või puuduste kohta, siis hanke alusdokumentide tingimusi tõlgendatakse muutunud või ebaselgete asjaolude korral ja kooskõlas RHS-ga lähtudes sellest, mida pooled oleksid mõistlikult võinud eeldada lepingu sõlmimise ajal, arvestades lepingu sisu, tellitud teenuse olemust ning hankija ootust saada teenust, mis vastab selle iseloomule ja otstarbele.
   2. Iga viidet, mille hankija teeb RHADs mõnele RHS § 88 lõikes 2 nimetatud alusele (standardile, tehnilisele tunnustusele, tehnilisele kontrollisüsteemile vms), tuleb lugeda selliselt, et see on täiendatud märkega „või sellega samaväärne“. Iga viidet, mille hankija teeb RHADs ostuallikale, protsessile, kaubamärgile, patendile, tüübile, päritolule või tootmisviisile (RHS § 88 lg 6) või märgisele (RHS § 89), tuleb lugeda selliselt, et see on täiendatud märkega „või sellega samaväärne“. Kui pakkuja soovib kvalifitseerimise tingimustele või tehnilisele kirjelduse vastavuse tõendamiseks või hankelepingu täitmisel kasutada samaväärset, siis ta näitab selle pakkumuses vabas vormis ära. Samaväärsuse kontrollimiseks esitab pakkuja vabas vormis selgitused ja tõendid.
2. **RAAMLEPINGU ESE**
   1. Käesoleva hanke tulemusel tellitakse RMK kliendiportaali ja puidumüügi enampakkumiste keskkonna arendusteenust, mis hõlmab muuhulgas järgnevaid teenuseid:
      1. Disain ja teenusedisain – nii visuaalne kui ka süsteemne disain, mille eesmärgiks on prototüüpide väljatöötamine enne arendustegevuse algust;
      2. Süsteemianalüüs ja -arhitektuur - terviklahenduse arhitektuuri väljatöötamine ja süsteemianalüüsi teostamine, sh liideste arhitektuur;
      3. Uue rakenduse programmeerimistööd ja olemasolevate rakenduste arenduste tegemine, mis aitaksid tagada olemasolevate süsteemide valmiduse integreeruda uue loodava kliendiportaaliga;
      4. Rakenduste vaheliste integratsioonide loomine veebiteenuste baasil;
      5. Testimine - arendatud lahenduse testimine (k.a. automaattestide loomine, koormustestid ja testide skriptid);
      6. Konsulteerimine - hankija spetsialistide nõustamine tarkvaraarenduse valdkonnas;
      7. Dokumentatsiooni koostamine ja täiendamine - arendustele vastava dokumentatsiooni koostamine/täiendamine. Miinimumdokumentatsioon sätestatakse iga toote juures eraldi.
      8. Hooldustööd - vajadusel operatiivabi, mittesüsteemsete vigade parandamine, tarkvara uuendused, muudatuste kajastamine dokumentatsioonis;
      9. Arendatav lähtekood ja dokumentatsioon ning kõik intellektuaalse omandi õigused nendele kuuluvad täielikult hankijale.
   2. Riigihanke maksimaalne **kogumaksumus on 1 500 000 (üks miljon viissada tuhat) eurot**, millele lisandub käibemaks.
      1. **Hankija ei ole raamlepingu täitmisel seotud lepingu maksimaalse mahuga ega maksumusega, teenust tellitakse vastavalt reaalsele vajadusele ja olemasolevatele võimalustele, mistõttu raamlepingu alusel tellitavate teenuste tegelik maht võib olla oluliselt väiksem.** Raamlepingu lõplik maksumus kujuneb vastavalt raamlepingu kehtivuse ajal tellitud teenuste tegelikule mahule, kuid see ei tohi ületada maksimaalset maksumust.
3. **PAKKUMUS**
   1. Pakkuja esitab RHR süsteemis täidetava pakkumuse maksumuse vormi.
   2. Pakkumuse maksumus peab olema lõplik ja sisaldama kõiki kulusid vastavalt RHAD-le ning seal nimetamata kulusid, mis on vajalikud raamlepingu nõuetekohaseks täitmiseks. Null või negatiivse väärtusega maksumusi ei ole lubatud kasutada ja sellised pakkumused on hankijal õigus lugeda mittevastavaks ning tagasi lükata.
   3. Hankija ei hüvita raamlepingu täitmisel pakkujale mingeid täiendavaid kulusid ega tee täiendavaid makseid.
   4. Huvitatud isik või pakkuja kannab hankemenetluses osalemisega seotud kogukulud ja -riski, kaasa arvatud vääramatu jõu (*force majeure*) toime võimalused.
   5. Juhul, kui pakkumuse esitab isik, kes ei ole eesti äriregistri registrikaardi väljatrükile kantud isikuna, kellel on pakkuja seadusjärgne esindamise õigus, siis peab pakkuja hankija nõudmisel esitama seadusjärgse esindaja(te) volikirja pakkuja esindamiseks. kui pakkuja on registreeritud välisriigis, siis peab pakkumuse esitaja esitama hankija nõudel tõendi esindusõiguse olemasolu kohta.
4. **PAKKUMUSTE HINDAMINE**
   1. Hankija tunnistab edukaks pakkumuste hindamise kriteeriumide kohaselt enim punkte saanud, st suurima koondhindega pakkumuse. Pakkumuse koondhinne saadakse hindamiskriteeriumite punktide summeerimisel.
   2. Kui kahe või enama enim punkte kogunud pakkumuse koondhinded on võrdsed, tunnistab hankija edukaks pakkumuse, mis on kogunud enam punkte kriteeriumi „Terviklahenduse ja innovatsiooni kirjeldus“ eest. Kui ka kriteeriumi „Terviklahenduse ja innovatsiooni kirjeldus“ eest kogutud punktid on võrdsed, siis osutub edukaks pakkumus, mille pakutud arendustöö töötunni maksumus on madalam. Kui ka arendustöö töötunni maksumus on võrdne, siis heidetakse pakkujate vahel liisku. Liisuheitmise koht ja ajakava teatatakse eelnevalt pakkujatele ning nende volitatud esindajatel on õigus viibida liisuheitmise juures. Hankijal on õigus jätta edukaks tunnistamata pakkumus, mis sai terviklahenduse ja innovatsiooni kirjelduse hindamise tulemusel 0 või 1 punkti ja mitte sõlmida sellise pakkujaga hankelepingut.
   3. Hindamiskriteeriumi „Arendustöö tunnihind“ hindamismetoodika kirjeldus on välja toodud riigihangete registris hindamiskriteeriumite ja hinnatavate näitajate lehel.
   4. Hindamiskriteeriumi “Hooldustöö tunnihind” hindamismetoodika kirjeldus on välja toodud riigihangete registris hindamiskriteeriumite ja hinnatavate näitajate lehel.
   5. Hindamiskriteeriumite „Terviklahenduse ja innovatsiooni kirjeldus“ ja „Riskide haldus“ hindamismetoodika kirjeldus:
      1. hindab hankekomisjon, kes langetab iga kriteeriumi kohta otsuse konsensuslikult, andes punktid vastavalt defineeritud skaalale.
      2. kriteeriumitele antavad punktid:

|  |  |  |  |
| --- | --- | --- | --- |
| Kriteerium / punktid | 65 punkti | 30 punkti | 0-5 punkti |
| 1. Terviklahenduse ja innovatsiooni kirjeldus | 1.Lahendus on põhjalikult ja selgelt kirjeldatud – hõlmab tervikprotsessi, tehnoloogia, kasutajamugavuse ja ärilise väärtuse vaatenurka. 2.Innovatsiooni tase on kõrge: lahendus sisaldab uusi või loovaid lähenemisi, mis loovad märkimisväärset lisandväärtust, suurendavad tõhusust või loovad uusi võimalusi. 3.Lahendus on selgelt tulevikku suunatud, skaleeritav ja toetab digiteerimise arengut. | 1.Lahendus on kirjeldatud tervikuna, kuid detailides esineb puudujääke või ebaselgust. 2.Innovatsiooni osa on olemas, kuid piirdub väiksemate täiustuste või parendustega. 3.Lahendus on funktsionaalne ja vastab põhivajadustele, kuid ei näita olulist eristumist või tulevikukindlust. | 1.Lahenduse kirjeldus on väga üldine või pealiskaudne ja/või 2.Puudub terviklik arusaam süsteemist ja selle toimimisest ja/või 3.Innovatsiooni käsitlus on minimaalne või puudub üldse ja/või  4. Lahendus pigem kopeerib olemasolevaid lahendusi ega too lisandväärtust.  Sealjuures kui pakutud lahendus vastab kõikidele eeltoodud kirjeldustele, saab pakkumus 0 punkti. |
| Kriteerium / punktid | 10 punkti | 5 punkti | 0-1 punkti |
| 2.Riskide haldus | 1. riskide halduse ettepanekud on esitatud selgelt, detailselt, läbimõeldult, struktureeritult ja põhjendatult;  2. riskianalüüs on põhjalik, läbimõeldud ja ammendav, hõlmab nii sisust (analüüsi teemast) kui teostamisprotseduuridest lähtuvaid riske, hinnatud on erinevate riskide olulisust ja esinemise tõenäosust ning lisatud on vastutavad rollid.  3. väljapakutud maandamismeetmed on realistlikud, selgelt ja arusaadavalt põhjendatud ning tagavad töö teostamise käigus tekkivate võimalike probleemide lahendamise kvaliteetseks teostamiseks. | 1. riskide halduse ettepanekud ei ole esitatud selgelt, detailselt, läbimõeldult, struktureeritult ja põhjendatult ja/või  2. riskianalüüs ei ole põhjalik, läbimõeldud ja ammendav ja/või ei hõlma nii sisust (analüüsi teemast) kui teostamisprotseduuridest lähtuvaid riske ja/või ei ole hinnatud erinevate riskide olulisust ja esinemise tõenäosust ja/või ei ole lisatud vastutavad isikud ja/või  3. väljapakutud maandamismeetmed ei ole realistlikud, selgelt ja arusaadavalt põhjendatud ja/või ei taga töö teostamise käigus tekkivate võimalike probleemide lahendamist kvaliteetseks teostamiseks | 1. riskide halduse ettepanekud ei asjakohased (ei ole projektiga arusaadavalt seotud) ja/või  2. riskianalüüs ei ole esitatud ja/või 3. ei ole pakutud riskide maandamismeetmeid  Sealjuures kui pakutud lahendus vastab kõikidele eeltoodud kirjeldustele, saab pakkumus 0 punkti. |

1. **KÕIKIDE PAKKUMUSTE TAGASILÜKKAMISE ALUSED JA HANKEMENETLUSE KEHTETUKS TUNNISTAMINE**
   1. Hankija võib lisaks RHS §-s 116 sätestatud juhtudele teha põhjendatud kirjaliku otsuse kõigi pakkumuste tagasilükkamise kohta kui ei ole tagatud piisav konkurents (laekub kaks või vähem pakkumust või vastavaks tunnistatakse ainult üks pakkumus).
   2. Hankijal on õigus hankemenetlus põhjendatud kirjaliku otsusega kehtetuks tunnistada. Põhjendatud vajaduseks võib olla eelkõige, kuid mitte ainult:
      1. kui tekib vajadus raamlepingu eset olulisel määral muuta;
      2. kui avatud hankemenetluse toimumise ajal on hankijale saanud teatavaks andmed, mis välistavad või muudavad hankija jaoks ebaotstarbekaks hankemenetluse lõpuleviimise hankedokumentides esitatud tingimustel või hankelepingu sõlmimine etteantud ja hankemenetluse käigus väljaselgitatud tingimustel ei vastaks muutunud asjaolude tõttu hankija varasematele vajadustele või ootustele;
      3. kui langeb ära vajadus teenuse tellimise järele põhjusel, mis ei sõltu hankijast või põhjusel, mis sõltub või tuleneb seadusandluse muutumisest, kõrgemalseisvate asutuste haldusaktidest ja toimingutest või RMK nõukogu poolt arengukava muutmisest;
      4. kui hankemenetluses on ilmnenud ebakõlad, mida ei ole võimalik kõrvaldada ega menetlust seetõttu õiguspäraselt lõpule viia.
2. **RAAMLEPINGU SÕLMIMINE**
   1. Raamleping sõlmitakse ühe edukaks tunnistatud pakkujaga raamlepingu projektis kindlaksmääratud tingimustel tähtajaga kuni 48 kuud lepingu sõlmimisest või kuni maksimaalse kogumaksumuse täitumiseni.
   2. Hankija soovib lepingu sõlmida mõistlikul esimesel võimalusel peale hankemenetluses lepingu sõlmimise võimaluse tekkimist ning edukas pakkuja kohustub lepingu allkirjastama koheselt peale hankijalt vastavasisulise ettepaneku saamist ja tagastama allkirjastatud hankelepingu hankijale viivitamatult peale selle allkirjastamist.
   3. Kui edukaks tunnistatud pakkuja ei allkirjasta või ei esita hankijale allkirjastatud hankelepingut 3 tööpäeva jooksul selle hankija poolt allkirjastamiseks esitamisest, võib hankija lugeda pakkumuse tagasivõetuks hankijast mitteolenevatel põhjustel ja kohaldada RHS § 119.
   4. Leping allkirjastatakse digitaalselt. Juhul, kui lepingu allkirjastamine digitaalselt ei ole võimalik (nt piiriülene pakkuja), saadab hankija edukaks tunnistatud pakkumuse esitanud pakkujale kaks hankija poolt allkirjastatud lepingu eksemplari. Leping loetakse kättesaaduks selle elektroonilise edastamisele järgneval kalendripäeval. Edukaks tunnistatud pakkumuse esitanud pakkuja peab ühe lepingu eksemplari allkirjastatult tagastama hankijale 5 tööpäeva jooksul lepingu kättesaamisest arvates. Hankija võib eduka pakkuja taotluse ja vajaduse korral lepingu tagastamise tähtaega pikendada. Kui pakkuja ei tagasta tema poolt allkirjastatud lepingut nimetatud tähtaja jooksul, võib hankija lugeda pakkumuse tagasivõetuks hankijast mitteolenevatel põhjustel ja kohaldada RHS § 119.
3. **LISATEABE SAAMINE**
   1. RHAD kohta saab selgitusi või täiendavat teavet ainult RHR kaudu, mis eeldab seda, et huvitatud isik registreerib end RHR-s vastava hankemenetluse juurde. Telefoni ega e-kirja teel küsimusi vastu ei võeta.
   2. Kui pakkuja avastab pakkumuse ettevalmistamise käigus RHAD-s vigu, vasturääkivusi, ebaselgusi või mitmeti tõlgendatavust, on ta kohustatud sellest koheselt hankijat RHR kaudu teavitama ja sellekohase küsimuse esitama. Kui pakkuja ei ole esitanud vastavaid küsimusi RHAD kohta, siis tõlgendatakse hanke alusdokumentide tingimusi muutunud või ebaselgete asjaolude korral ja kooskõlas RHS-ga lähtudes sellest, mida pooled oleksid mõistlikult võinud eeldada lepingu sõlmimise ajal, arvestades lepingu sisu, tellitud teenuse olemust ning hankija ootust saada teenust, mis vastab selle iseloomule ja otstarbele.